ઘટાદાર વૃક્ષોની છાયા બુટ્ટાદાર છાપ રચે અને મિની ટ્રેનની સાંકડી રેલવે લાઈન પર છત્ર બનીને લહેરાયા કરે. આ રેલ્વે લાઈનને તમે વનમાં બિછાવેલી ગાડીની કેડી કહી શકો. આ કેડીની બંને બાજુએ માનવીએ કેડી ચાતરી છે. એની પર ચાલતા હોઈએ ત્યારે ચારેકોર જાતજાતના લીલા રંગની લીલા જોવા મળે. છાયડામાં લહેરાતા પાંદડાનો શ્યામ લીલો, તડકામાં નહાતા પાનનો ખુશમિજાજી લીલો, પવનથી ઝંકૃત થઈ ઊઠતા ઘાસનો લીલો, ઘેરા કથ્થઈ થડ પર બાઝેલી શેવાળનો મખમલી લીલો, વૃક્ષ પરથી અચાનક ટપકતો લીલો રંગ જોતાં જોતાં આગળ વધતા રહીએ. અને મન શહેરની લીલાને ભૂલીને આ લીલા રંગે રંગાવાનું શરૂ કરી દે.